|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2022*** |  |

Pesterzsébet, 2022. június 6.

***Kreisz János, lelkész***

**Az igazi közösség**

**- pünkösd -**

**Lectio:**Apostolok cselekedetei 2; 42-47

***„És foglalatosok valának az apostolok tudományában és a közösségben, a kenyérnek megtörésében és a könyörgésekben.***

***Támada pedig minden lélekben félelem, és az apostolok sok csudát és jelt tesznek vala. Mindnyájan pedig, a kik hivének, együtt valának, és mindenük köz vala; És jószágukat és marháikat eladogaták, és szétosztogaták azokat mindenkinek, a mint kinek-kinek szüksége vala.***

***És minden nap egyakarattal kitartva a templomban, és megtörve házanként a kenyeret, részesednek vala eledelben örömmel és tiszta szívvel. Dícsérve az Istent, és az egész nép előtt kedvességet találva.***

***Az Úr pedig minden napon szaporítja vala a gyülekezetet az idvezülőkkel.”***

**Alapige:** Apostolok cselekedetei 2; 44a

***„Mindnyájan pedig, a kik hivének, együtt valának.”***

Kedves Testvérek! Hadd idézzem fel előttetek azt, ami minden hozzám hasonló, matematikához nem sokat konyító, egykori középiskolás diák rémálma. Mégpedig a matektanárok visszatérő kérdését. Ha valaki a feleletében mondott egy állítást, akkor a tanár mindig ezt kérdezte: **Na és mi következik ebből?** Nem tudtuk… Azonban nem csak a matematikában, hanem az élet minden területén érdemes elgondolkodni, hogy mennyire fontosak a következmények. **Bármit teszünk, vagy éppen nem teszünk az életben, annak mindig van következménye, van valami folytatása.**

A pünkösdi eseményekkel kapcsolatban is érdemes ezen az ünnepi istentiszteleten feltenni a kérdést: mik a következmények? Kitöltetett a tanítványokra a Szentlélek, ahogyan tegnap is hallottuk, prédikáltak, megtért háromezer lélek. És mi következik ebből? Mi a folytatás? **A matektanár kérdésével ellentétben, itt tudjuk a választ!** Tekintsünk hát arra a mai ünnepi istentiszteletünkön, hogy mi a folytatás! Mi jellemzi a pünkösd után megalakuló első keresztyén gyülekezetet?

A felolvasott szent Ige pontosan erről beszél. A folytatásról, a következményekről. Ebben az Igében az első keresztyén gyülekezet születéséről olvasunk. Amit itt látunk, az egy **igazi közösség**! A Szentlélek kitöltetésének áldott következménye, hogy igazi, valóságos közösség jön létre. **Nem emberek halmaza, nem összeterelt tömeg, nem is érdekszövetség, hanem egy igazán működő közösség!** Ízlelgessük ennek „jó ízeit!”

1./ Azt látjuk először, hogy a pünkösdkor megalakult gyülekezet **lelki közösséggé** lett! A szó szoros értelmében. Hiszen Isten Szentlelke hívta életre, a Lélek vezette és irányította ezt a közösséget. **Nem emberi akarat és nem emberi érdekek mentén alakult.** – Ismerjük azt, amikor emberi számítás és érdek alapján vállal valaki közösséget: barátkozom veled, mert ebből nekem hasznom lesz; belépek egy csoportba, mert ebből nekem anyagi vagy más egyéb előnyöm származik. De sok képmutatás, de sok hazugság van emberek között, és ez megrontja a legjobb társaságot is!

**A pünkösdi lelki közösség egyáltalán nem ilyen volt. Sőt!** Isten Lelke őszinte vágyat ébresztett sokakban, hogy keressék egymás társaságát és együtt keressék az Úrral való közösséget. **Ez a lelki közösség olyan emberekből állt, akik számára a Lélek dolgai fontosak voltak.** A szép felsorolásban olvastuk, hogy közösen imádkoztak, együtt tartották az istentiszteleteket, és az úrvacsora közösségében is együtt voltak. **Ez az a szent egység, amelyre tanította tanítványait az Úr Jézus Krisztus.** Emlékezzetek csak! Jézus a **főpapi imájában tulajdonképpen ezért is könyörög!** Ez volt az ő legfontosabb vágya és imádsága, hogy: *„Egyek legyenek, mint ahogy mi (Atyám) egyek vagyunk.”* (Jn 17,22). Pünkösd után valósággá vált az, amiért Jézus az Atyához könyörgött! Lelki közösséggé lett az Egyház! *„Egy közös test tagjai…”*

**Kedves testvérek, az egyház, a gyülekezet lényege azóta is ez kell, hogy legyen: lelki közösség, a Lélek által uralt és vezetett közösség!** Egy keleti ortodox pátriárka mondta ezt valahol: *„A Szentlélek nélkül Isten távol van, Krisztus csak múlt marad, az evangélium holt betű, az egyház csak puszta egyesület, a keresztyén élet pedig rabszolgaság.”* Sok igazság van ebben a mondásban, de megfogalmazhatjuk ennek az ellenkezőjét is: A Szentlélek által Isten jelenléte megvalósul, **Jézus Krisztus tegnap és ma és mindörökké ugyanaz marad. A Szentlélek által az evangélium az örök élet beszéde lesz, az egyház az Isten élő népe, a keresztyén élet pedig a fiak szabadsága.**

Ilyen lelki közösségre hív bennünket az Úr! **Ő ma is azt akarja, hogy egyek legyünk.** És ez nem csak óhajtás, hanem a Szentlélek munkájaként megvalósulhat. Olyan jó együtt imádkozni, énekelni! **Olyan jó az Úr asztalához együtt járulni, ahogy ezt tegnap is és ma is megtapasztaljuk!** Mi sokfélék vagyunk, de engedjük, hogy Urunk Szentlelke egy lelki közösséggé tegyen bennünket! Ez is pünkösd csodája és titka!

2./ Azután másodszor: azt látjuk Igénkben, hogy a pünkösdkor megalakult gyülekezet **a tanulás közössége** is volt. Alapigénk felsorolásából az is kiderül, hogy ennek a közösségnek az összejövetelein az Ige volt a középpontban. Az apostoli tanítás, mai szóval igehirdetés történt. **A gyülekezet tagjai folyamatosan Igét hallgattak.** Az apostolok folyamatosan tanították a gyülekezetet.

**Kedves testvérek, Isten mindig az ő Igéjével tanítja népét! Így volt ez már az Ószövetségben is.** A Zsoltárok könyvében van egy nagyon szép, hosszú zsoltár (a leghosszabb bibliai fejezet!), a 119., amelyben a zsoltáríró Isten Igéjét, törvényét, rendelkezéseit dicséri és köszöni meg: *„Áldott vagy te Uram! Taníts meg rendelkezéseidre!”* – hangzik a 12. versben. **Érdemes elolvasni az egész zsoltárt, mert kiderül, hogy micsoda tanítás az Isten beszéde az ember számára.**

**Kedves Testvérek, a reformátusokra szokás azt mondani, hogy: „az Ige Egyháza.” Valóban az Ige, Isten beszéde van életünk középpontjában?** Nézzétek, mennyire fontos Isten beszéde a pünkösdi eseményben is: Péter apostol prédikációja volt az az eszköz, amit Isten Lelke felhasznált, hogy megtérjenek sokan. **Isten Igéje tanítás is, és ha ez a tanítás szívig ér, akkor megváltozik az élet.** Ez történt pünkösd napján. De ez történt folyamatosan pünkösd után is, hiszen a gyülekezet tagjai kitartóan, napról napra részt vettek az apostoli tanításban.

**Ma mindenki tanul.** Van, aki a második, harmadik diplomáját is megszerzi. Nagyon sokan vannak, akiket átképeznek, tovább képeznek**. Ha a tanulás fontos a világban, akkor mennyire fontosnak kell lennie, az Isten népe közösségében! Tanulnunk kell testvérek!** Ézsaiás könyvében van egy fontos Ige, amely az Úrtól való taníttatásról szól: *„Az én Uram, az Úr, megtanított engem, mint tanítványát beszélni, hogy tudjam szólni Igéjét az elfáradtaknak. Minden reggel fölébreszt engem, hogy hallgassam tanítványként. Az én Uram, az Úr megnyitotta fülemet…”* Ézsaiás 50,4-5. Szép kép ez, és jó, ha megvalósul, hogy napról napra az ő Igéjéből tanít az Úr.

**Kedves testvérek, az egyház a tanulásnak és a tanításnak is a helye. Most így a tanév vége felé, különösen is fontos gondolnunk a hitoktatás munkájára.** A gyülekezet kiemelt szolgálati ága, hogy gyermekeket tanítunk a hit dolgaira. Imádkozzunk azért, hogy a drága hitoktatóink ne fáradjanak meg ebben a nehéz munkában! Isten Szentlelke munkálkodjon bennük is, és a hittanosokban is, hogy ne szóljon Urunk Igéje hiába, s ne legyen hiábavaló a magvetés!

3./ Ha figyelmesen olvassuk Igénket, akkor kiderül harmadszor, hogy ez a pünkösdkor megalakult közösség **szeretetközösség** volt. **Az, hogy együtt voltak az imádságban és igehallgatásban, nem csak azt jelentette, hogy Istenhez jutottak közel, hanem azt is, hogy egymáshoz kerültek közel. És ez nagyon fontos!** Akik az Urat szeretik, azoknak egymást is szívükbe kell fogadniuk. Az első keresztyének ismertetőjegye ez volt: **mennyire szeretik egymást!**

**Mit jelentett ez? Azt, hogy testvérek voltak.** Nem volt köztük szűkölködő. Nyitottak voltak egymás felé, s megosztották mindazt, amijük volt.

**A keresztyének vagyonközössége, tudjuk jól, azóta nem tudott így megvalósulni. Arra viszont mindig is törekedni kell, hogy Jézus Krisztus parancsa nyomán létrejöhessen a szeretetközösség:** *„Új parancsolatot adok néktek, hogy szeressétek egymást: ahogyan én szerettelek titeket, ti is úgy szeressétek egymást! Arról fogja megtudni mindenki, hogy az én tanítványaim vagytok, ha szeretitek egymást”* – mondja Urunk. Jn. 13,34.

**Az az alapja és szegeletköve a mi szeretetünknek: ahogyan ő szeretett!** S ő hogyan szeretett? Áldozattal, élete odaadásával, vére hullásával szeretett. Urunk golgotai áldozata egyszeri és megismételhetetlen, de tanít és vezet a valóságos szeretetközösség felé. **Ha a gyülekezetben, s családunkban, emberi közösségeinkben tudunk odaadóan, nem önzően, nem viszonzást várva szeretni, akkor már megvalósult valami Jézus parancsából.**

**Kedves Testvérek, Isten országában örök törvény, hogy a magunk erejéből semmire sem jutunk, de ha merítünk a szeretet isteni forrásából, akkor képesek leszünk továbbadni a szeretetet.** S ahol ez megtörténik, ott az Úr jelenléte felragyog. Amikor készültem, eszembe jutott egy óegyházi himnusz, aminek néhány sora tanít erre: *„Akiben szeretetet nincsen: semmi sincsen. / Ködben ül az s árnyékában a halálnak. / Mi tehát szeressük egymást, s nappal járjunk, / Világosság fiaihoz amint illik. / Hol szeretet s irgalom van, ott az Isten.”* Ezt élték át az első keresztyének pünkösd után, s ez lehet valóság ma is, ha törekszünk a szeretetközösség megvalósítására.

4./ Végezetül azt olvassuk az Igében, hogy a pünkösdkor létrejött gyülekezet egy **gyarapodó közösség** volt. *„Az Úr pedig napról napra növelte a gyülekezetet az üdvözülőkkel.”* – szól az örömteli beszámoló. Az, ami történt a gyülekezeten belül, kívülre is hatott és hívogatóvá vált. Amit átéltek, az sugárzott belőlük, az volt vonzó, az volt hívogató! Hogy ezek „*mennyire szeretik egymást!”* **Az emberek kedvelték ezt a közösséget, és vágyakoztak utána.** Így történhetett meg az, hogy a kezdeti háromezer lélek után egyre többen és többen jöttek, és csatlakoztak a gyülekezethez.

**Valljuk meg, Testvérek, hogy ilyen tudósítás olvasásakor lehet bennünk némi szent irigység, hiszen mi a legtöbb esetben nem ezt tapasztaljuk.** Nagyon sok gyülekezetben inkább arról beszélünk és panaszkodunk, hogy **fogy a közösség.** Sajnos, a hívek közül sokan megöregszenek, majd elmennek a minden élők útján. **Valójában inkább sokszor azt tapasztaljuk, hogy nem, hogy gyarapodnánk, akár csak minimálisan is, hanem inkább fogyunk.** Istennek legyen hála és dicsőség azért, hogy a mi gyülekezetünk ilyen szempontból kivétel. De nem ez az általános jelenség!

**A végeredmény az, hogy fogyunk, hogy egyre kevesebben vagyunk.** Ezt még tetézi a hitetlenség és a közöny és kényelem, ami szintén távol tart sokakat a gyülekezettől.

Ezek tények, de mégsem olyan tények, amelyekbe bele kellene törődnünk. **Mert Isten Szentlelke pünkösdkor megmutatta, hogy nagyobb az összetartó hatalma, mint a világ szétdobáló ereje!** Az első keresztyének korában is voltak akadályok: hányan hódoltak a pogány bálványoknak, hányan találhattak akkor is kifogást, üldözték őket a zsidók, a rómaiak, mindenki! **De a gyülekezet mégis gyarapodott.**

**Adjunk hálát Istennek, ha vannak új tagjaink, imádkozzunk a családokért, a fiatalokért, hogy Urunk Lelke érje el őket.** Tegyünk meg mindent a gyermekek, unokák nevelésében, hogy közelebb kerüljenek Isten ügyéhez! **Egyen-egyenként mindnyájunknak van felelősségünk a gyarapodásért! Nem csak a papnak van felelősége!**

**Néhány évvel ezelőtt volt egy missziós nap Patakon.** És volt egy elég nagy hangú 30 körüli fiatalember a gyülekezetben, aki amikor megérkezett és végignézett a gyülekezeten azt kérdezte, hogy hol vannak a fiatalok? Csak öregek vannak! – mondta. Azt kérdezte tőle a lelkész, te hány fiatalt hoztál ide? **Hányan vannak most itt miattad?**

Hogy is mondja egyik szép énekünk: *„Egy lélekért se érjen vádja téged, hogy temiattad nem látta meg őt!”* **Ma minden keresztyénnek misszionáriusnak kell lennie.** Lehet, hogy szavakkal, lehet, hogy hívogatással, de mindenképpen a jó példával, a **keresztyén életvitelünk felmutatásával lehetünk a misszió buzgó végzői.** Ezt tette az első gyülekezet is, és ezt áldotta meg az Úr, hiszen Ő és nem ember növelte a gyülekezetet az üdvözülőkkel. **Mert a magvetést az emberekkel végezteti el Isten, de a növekedést Ő adja!** Ne félj hát! Ne szégyelld az evangéliumot mások előtt! Állj elő vele alkalmas és alkalmatlan időben! Isten adjon ehhez erőt!

**Befejezem.** Kedves testvérek, a mai alkalmunkon láthattuk azt, hogy a pünkösdkor létrejött keresztyén gyülekezet **lelki közösség volt**, amelyben Isten Lelke munkálkodott. A **tanulás közössége is volt** ez a gyülekezet, hiszen Isten Igéjéből vették a tanítást, útmutatást. Azt is láttuk, hogy **szeretetközösségként** működtek, hiszen az Úr Jézus forrásából kapták a szeretetet, és **gyarapodó gyülekezet** is volt ez a közösség, hiszen az Úr megáldotta őket, s jó példájukra sokan elindultak az új élet útján. Így együtt mondhatjuk: ez egy **igazi közösség** volt, olyan, amelyre ma is nagy szükség van.

Szentelje meg hatalmas Istenünk a mi gyülekezetünket. Egész anyaszentegyházunkat a mi Urunk Lelke, hogy ilyen igazi közösségként tegyünk róla bizonyságot ebben a világban!

Ámen!